השיעור הראשון שאנחנו צריכים ללמוד מהרגע שאנחנו באים לעולם הזה הוא שכל דבר שאנחנו רוצים נמצא ברשותו של מישהו אחר. והשיעור השני שאנחנו צריכים ללמוד הוא איך להניע מישהו אחר לתת לנו משהו ששייך לו. הכוח הסודי שמאפשר את זה נמצא בכל אחד ואחת מאיתנו.
רוצים כסף? מישהו אחר צריך לתת לכם שכר עבור עבודה שעשיתם או עבור שירות שנתתם. רוצים אהבה? מישהו אחר צריך לאהוב אתכם כי אתם ראויים לאהבה שלו בעיניו. רוצים הערכה? מישהו אחר צריך לראות בכם את הערך שיש לכם בשבילו. רוצים להנהיג? מישהו אחר צריך להיות מוכן ללכת אתכם.
מדוע אנחנו נכשלים לעתים כל כך קרובות בהשגת מה שאנחנו רוצים? מדוע לעתים כל כך קרובות אנשים אחרים לא נותנים לנו את מה שאנחנו רוצים מהם? הסיבה היא שאנחנו לא מכירים את הכוח הסודי שיש בנו לגרום למישהו אחר לרצות לתת לנו את זה.
אם למשל אין לכם מספיק חברים, זה לא בגלל שאין מספיק אנשים בעולם. יש מיליונים. זה בגלל שאתם לא מכירים את הכוח הסודי שלכם למשוך אליכם את האנשים שאת חברתם אתם רוצים. אז מהו הכוח המסתורי הזה שיכול להניע אנשים אחרים לרצות לתת לנו את זמנם ואת חברתם ואת אהבתם?
אין פשוט מזה: זה הכוח להבין מה אנשים אחרים צריכים מאתנו, ולתת להם את זה. כי אם אנשים אחרים לא מקבלים מאתנו את מה שהם רוצים, בשביל מה הם צריכים אותנו? בדיוק כמונו: בשביל מה אנחנו צריכים בקרבתנו אנשים שלא נותנים לנו את מה שאנחנו צריכים?
ברור לגמרי שאם אנחנו יודעים מה האחרים צריכים מאתנו ונותנים להם את זה, יש לנו יתרון גדול מאוד בהשוואה לאלה שלא יודעים את זה ולא נותנים את זה. אבל איך נדע מה אנשים אחרים צריכים?
זאת לא שאלה כל כך קשה, כי בבסיס הדברים ובמהותם כל אחד מאתנו צריך את אותם שלושה דברים: להרגיש חשוב, להרגיש מיוחד, להרגיש נחוץ. כל אחד ישמח לתת לנו את תמיכתו אם הוא ירגיש שיש בעינינו משמעות דווקא לתמיכה שלו ולא של מישהו אחר, שהוא חשוב לנו באופן מיוחד, ושרק התמיכה שלנו תגרום לו להרגיש טוב.
את הדברים האלה צריך כל אחד מאתנו, וכשאנחנו זוכרים את זה ונותנים לו את זה, אנחנו פותחים בינינו ערוץ של נתינה הדדית שמאפשרת לשנינו לקבל את מה שאנחנו רוצים.
ומי שחושב שמדובר כאן במניפולציה לא מבין את החוקים שמנהלים את כל מערכות היחסים שלנו: אני אתן לך אהבה ותמיכה, אבל תן לי להרגיש שלאהבה ולתמיכה שלי יש ערך מיוחד בעיניך, כי אחרת אין לי דלק להניע את השאיפה שלי לתת לך משהו ממני.